LV Eiropas Savienības Oficiālais Vēstnesis C 59/7

Pieteikuma publikācija saskaņā ar 50. panta 2. punkta a) apakšpunktu Eiropas Parlamenta un Padomes Regulā (ES) Nr. 1151/2012 par lauksaimniecības produktu un pārtikas produktu kvalitātes shēmām

(2015/C 59/08)

Šī publikācija dod tiesības izteikt iebildumus pret pieteikumu atbilstīgi Eiropas Parlamenta un Padomes Regulas (ES) Nr. 1151/2012 (1) 51. pantam

VIENOTS DOKUMENTS

NERETVANSKA MANDARINA

ES Nr.: HR-PDO-0005-01225-8.5.2014.

ACVN ( X ) AĢIN ( )

1. Apraksts

Neretvanska mandarina

2. Dalībvalsts vai trešā valsts

Horvātijas Republika

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Neretvanska mandarina ir “Unshiu-Satsuma” šķirnes (Citrus unshiu Marcovitch pasugas) mandarīnkoka auglis. Botāniski šis mandarīnkoks pieder pie rūtu dzimtas Aurantioideae apakšdzimtas Citrus ģints Citrus reticulata Blanco sugas.

Neretvanska mandarina auglis ir oga (hesperīds [– augšējas sēklotnes sinkarpa oga]) ar gaļainu mīkstumu, kas sadalās daivās, bet augļa miza labi atdalās no mīkstuma. Augļa ēdamā daļa ir sulīga, bez sēklām, oranžā krāsā, sadalās viegli atdalāmās daivās. Karotinoīdu īpatsvars Neretvanska mandarina ēdamajā daļā ir 15,50–26 mg/kg. Augļa garša ir skābena, atsvaidzinoša, ar saldenu piegaršu, kas atkarīga no cukuru un skābju satura auglī. Pēc formas auglis var būt ieplakans līdz ieapaļš. Augļa mizas krāsa ir mainīga un atkarīga no augļa gatavības pakāpes. Augļa ienākšanās sākumā tā miza ir gaišzaļā krāsā, kas pakāpeniski kļūst gaišdzeltena, zeltaini dzeltena, bet, iestājoties pilngatavībai, pat oranža. Auglis izdala vieglu, līdzsvarotu un atsvaidzinošu smaržu, kas kļūst stiprāka, tiklīdz tā miza ir iebojāta vai noņemta un tajā ietilpstošie aromātiskie savienojumi sāk izgarot.

Neretvanska mandarina kvalitāti nosaka atkarā no šādiem parametriem:

— minimālajam sulas saturam augļos jābūt 40 %,

— augļa kopējam skābju saturam jābūt 0,7–1,3 %,

— minimālā atļautā cukuru un skābju attiecība produktā Neretvanska mandarina ir 7:1 (TSS/TA),

— Neretvanska mandarina izmērs kalibrējot ir no 1-XX līdz 4.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Visiem Neretvanska mandarina ražošanas posmiem no pavairošanas materiāla ražošanas līdz mandarīnu ražas novākšanai jānoris 4. punktā noteiktajā ģeogrāfiskajā apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Augļus ievieto kastēs (redeļkastēs), kuru ietilpība ir 30 kg, tās saliek uz paletēm un nogādā sagādes un sadales centros. Tālākas darbības veic sagādes centros šādā kārtībā: ievedot – kvalitātes un izsekojamības pārbaude, augļu nogatavināšanas pabeigšana (ja nepieciešams), kalibrēšana, vaskošana apsmidzinot, susināšana, atdzesēšana līdz 5–8 °C temperatūrai, bet nobeigumā, produktu izvedot – kvalitātes un izsekojamības pārbaude. Maksimālais atļautais ilgums Neretvanska mandarina sagatavošanai tirdzniecībai (no ievešanas sagādes centrā līdz nosūtīšanai tirdzniecības tīklā) ir 5 diennaktis jeb 120 stundas.

3.6. Ar reģistrēto nosaukumu apzīmētā produkta marķēšanas īpašie noteikumi

Laižot produktu tirgū, katrai tā partijai jābūt ar skaidri salasāmu nosaukumu Neretvanska mandarina. Šai norādei pēc izmēra, veida un (drukāto) burtu krāsas jābūt tādai, kas labi atšķiras no jebkura cita uzraksta uz iepakojuma. Gatavā produkta deklarācijā jābūt arī skaidri ierakstītai norādei “Lot broj” (“Partijas numurs”), kas garantē produkta izsekojamību un to, ka jebkurā brīdī var noteikt saikni ar ražotāju.

4. Ģeogrāfiskā apgabala īsa definīcija

Produkta Neretvanska mandarina ražošanas ģeogrāfiskā apgabala – Neretvas (Neretva) upes ielejas – ziemeļos ir Bosnijas-Hercegovinas robeža, bet dienvidos – Adrijas jūras krasta līnija. Austrumos, dienvidaustrumos un ziemeļrietumos tā dabisko robežu veido Dināru kalnu masīvs. Neretvanska mandarina ražošanas apgabalā ietilpst Metković, Opuzen un Ploče pilsēta un Slivno, Kula Norinska un Zažablje pašvaldība.

5. Saikne ar ģeogrāfisko apgabalu

Apgabala mikroklimatu nosaka jūras tuvums, kuras ietekmē temperatūras ziemā nav pārāk zemas, bet vasarā tās nav pārāk augstas. Neretvas (Neretva) ielejā gada vidējā temperatūra 2002.–2012. gada laikposmā bija 15,8 °C. Ziemas vidējā temperatūra ir 7,25 °C. Relatīvais gaisa mitrums ir ļoti būtisks bioklimatiskais faktors, jo kopā ar gaisa temperatūru un vēju tas ir ļoti svarīgs mandarīnu kokiem pareizai pārejai no veģetatīvā uz ģeneratīvo posmu to augšanā. Vidējais relatīvais gaisa mitrums (vidēji desmit gados) ir 69 %. Neretvas ielejas raksturīga iezīme ir daudz ūdens, ezeru un ūdensteču, to šķērso daudzi kanāli un upju atzari, kas izveidoti ar rokām plašos ielejas ekstensīvas meliorācijas darbos un tādējādi hidroloģisko iezīmju ziņā dara Neretvas ieleju unikālu. Maksimālais attālums starp Neretvanska mandarina plantāciju un dabisku ūdenstilpi ir 500 metru. Šādi hidroloģiskie apstākļi rada teritorijā augstu gruntsūdens līmeni un paaugstinātu gaisa relatīvo mitrumu, kas sevišķi izpaužas augļu nogatavošanās laikā (septembrī, oktobrī, novembrī), kad auga optimālai apgādei ar ūdeni ir liela nozīme, jo tā tieši ietekmē augļu kvalitāti. Augšņu ziņā Neretvas ielejai jau tās veidošanās laikā raksturīgas ļoti neviendabīga sastāva aluviālas augsnes. Mehāniskā sastāva ziņā pārsvarā ir gan mālsmilts, gan arī smilšmāla–dūņu augsnes ar labu kapilāro porozitāti, kas nodrošina ūdens plūsmas, kuras sekmē mandarīnkoku augšanu.

Neretvanska mandarina audzēšanas apgabala dabas faktoru dēļ šiem augļiem ir gan gluda un plāna miza, kas viegli atdalāma, gan arī nav sēklu, turklāt augļi viegli sadalās daivās.

Augļa ēdamās daļas krāsa ir zeltaini dzeltena, bet, tam nogatavojoties, kļūst oranža; tas ir saistīts ar karotinoīdu augstu saturu. Augsts karotinoīdu saturs augļu ēdamajā daļā ir viens no svarīgākajiem Neretvas mandarīnu parametriem. Neretvanska mandarina paraugu analīžu rezultāti liecina, ka karotinoīdu koncentrācija šo mandarīnu mīkstumā ir virs vidējā rādītāja. (Dragović-Uzelac V. un pārējie, 2012, Određivanje specifičnih svojstava Neretvanske mandarine (Citrus reticulata L.) zbog zaštite geografskog podrijetla (GI), Prehrambeno – biotehnološki fakultet, Zagreb). Turklāt Neretvanska mandarina auglim raksturīgs augsts sulas saturs ēdamajā daļā, augsts sausnas saturs un līdzsvarota cukuru un skābju attiecība, kas piešķir tam sevišķas organoleptiskās īpašības ar atsvaidzinošu garšu un izteiktu aromātu. Mandarīnu audzēšana plantācijās Neretvas ielejā aizsākās pēc meliorācijas pabeigšanas 1961. un 1962. gadā. Saskaņā ar ierakstiem Baznīcas (Metkovičas (Metković) Sv. Elijas draudzes biroja) dokumentos: “neraugoties uz sausumu, kas Neretvas ielejā piedzīvots 1971. gadā, aplēsts, ka mandarīnu produkcijas apjoms sasniedzis 900 tonnas”. Tātad Neretvanska mandarina ir specifisks produkts, kura īpašības ietekmē ne tikai mijiedarbība ar vidi (klimats, ģeogrāfiskais novietojums un reljefs), bet arī senas, ar produkta ražošanu saistītas tradīcijas. Ģeogrāfiskajā ziņā Neretvas ieleja ir viens no visvairāk ziemeļos esošajiem citrusaugu kultūras reģioniem. Šis fakts lielā mērā nosaka ražošanas struktūru un potcelmu izvēli, kas galarezultātā nosaka galvenos augļu kvalitāti veidojošos faktorus. Visi komerciālās plantācijās augošie Neretvanska mandarina koki uzpotēti uz Poncirus trifoliata potcelma, kam ir vairākas priekšrocības, kas tieši atspoguļojas augļu kvalitātē un vēlamajā agrīnumā. Turklāt jūras tuvumam ir spēcīga ietekme uz ikdienas (diennakts) temperatūras svārstībām, kas īpaši izpaužas rudenī, kad ūdens temperatūra bieži vien ir augstāka par apkārtējā gaisa temperatūru. Šīs temperatūras svārstības tieši ietekmē augļa krāsu, karotinoīdu saturu tā mīkstumā, kā arī augļa viendabīgu un agrīnu ienākšanos. Sena, vairāk nekā 80 gadus ilga tradīcija, kā arī jaunu zināšanu un tehnoloģiju apgūšana ir ievērojami veicinājušas ne tikai mandarīnu kultūras izplatību Neretvas ielejā pēdējo desmit gadu laikā, bet arī uzlabojušas produkcijas kvalitāti. Kaut arī notikušas daudzas pārmaiņas agrotehnikā, visi būtiskākie vides un tradicionālās audzēšanas faktori ir saglabājušies. Teiktais attiecas lielākoties uz galvenajiem augļkopībā veicamajiem agrotehniskajiem pasākumiem (atzarošana, vainaga veidošana, lieko augumzaru izgriešana jauno stādījumu augļukokiem), ko joprojām veic ar rokām.

Atsauce uz specifikācijas publikāciju

(šīs regulas 6. panta 1. punkta otrā daļa)

http://www.mps.hr/UserDocsImages/HRANA/NER%20MANDARINA/Izmijenjena%20Specifikacija%20proizvoda.pdf

(1) OV L 343, 14.12.2012., 1. lpp.